Diari Oficial de la Generalitat Valenciana


Sumari del DOGV 9494, del 21-12-2022 (2022/12650)

RESOLUCIÓ d'1 de desembre de 2022, del conseller de Sanitat Universal i Salut Pública, per la qual es creen i regulen, com a grups de treball, la comissió i els comités departamentals per a l'elaboració, seguiment i avaluació del Pla de la Comunitat Valenciana per a l'atenció integral i interdisciplinària a les persones amb dolor.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9494

Data del DOGV
:   21-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12188


Data del document
:   01-12-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ d'1 de desembre de 2022, del conseller de Sanitat Universal i Salut Pública, per la qual es creen i regulen, com a grups de treball, la comissió i els comités departamentals per a l'elaboració, seguiment i avaluació del Pla de la Comunitat Valenciana per a l'atenció integral i interdisciplinària a les persones amb dolor. [2022/12363]  
Antecedents i fonaments de dret  
El dolor és un dels principals motius de consulta per la ciutadania, als qui influeix, de manera notable, en la seua salut percebuda i en la seua qualitat de vida, tenint una gran repercussió més enllà de l'àmbit sanitari, en afectar al nivell personal, social, laboral i econòmic, i el podem considerar un problema de salut pública.  
L'atenció sanitària a les persones amb dolor ha d'estar orientada cap a l'abordatge integral i multidisciplinari, des de la perspectiva d'un model de malaltia crònica, en el qual l'organització assistencial s'estructura per a oferir continuïtat d'atencions, amb una visió global del problema i en el qual els esforços estan centrats en les persones, orientats a les seues necessitats, en totes les etapes de la vida i del procés de dolor, des de la prevenció, la detecció precoç, el diagnòstic, el tractament i el seguiment.  
Per a això, ha d'instaurar-se la coordinació entre tots els nivells i estructures assistencials, i entre tots els professionals sanitaris, amb una perspectiva integral, de manera que es garantisca l'equitat en l'accés al sistema sanitari, independentment del seu lloc de residència o condició social, així com la coordinació d'actuacions assistencials, com a valors i principis d'actuació.  
Tot això sense oblidar la necessitat d'innovar per a millorar la gestió de la malaltia i facilitar l'adherència als hàbits de vida saludables i al tractament.  
Amb la finalitat de crear i regular, com a grups de treball, la comissió i els comités departamentals per a l'elaboració, seguiment i avaluació del Pla de la Comunitat Valenciana per a l'atenció integral i interdisciplinària a les persones amb dolor, i en virtut de les competències que m'atribueix el Decret 105/2019, de 5 de juliol del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 184/2020, de 13 de novembre, i el Decret 185/2020, de 16 de novembre, de 2020, del Consell, d'aprovació del Reglament orgànic i funcional de la Conselleria de Sanitat Universal i Salut Pública, desenvolupat per l'Ordre 3/2022, de 22 d'abril, de la Conselleria de Sanitat Universal i Salut Pública, resolc:  
  
  
Primer. Objecte  
Aquesta Resolució té per objecte:  
1. Crear, com a grups de treball, la comissió i els comités departamentals per a l'elaboració, seguiment i avaluació del Pla de la Comunitat Valenciana per a l'atenció integral i interdisciplinària a les persones amb dolor, d'ara endavant, el pla.  
2. Regular les funcions i composició de la comissió i els comités departamentals, d'ara endavant, els comités, per a l'elaboració, seguiment i avaluació del Pla de la Comunitat Valenciana per a l'atenció integral i interdisciplinària a les persones amb dolor.  
  
Segon. Coordinació  
La comissió i els comités estaran coordinats per la conselleria amb competències en matèria de sanitat, a través de la direcció general amb competències en matèria d'assistència sanitària.  
La coordinació funcional interna del grup de treball que integra la comissió es realitzarà per una persona designada per la persona titular de la direcció general amb competències en matèria d'assistència sanitària.  
La coordinació funcional interna de cadascun dels grups de treball dels comités serà competència de la persona responsable de la unitat de dolor de cada departament de salut.  
  
  
  
Tercer. Composició  
1. Els membres dels grups de treball que integren la comissió i els comités els designarà la persona titular de la conselleria amb competències en matèria de sanitat, a proposta de la persona titular de la direcció general amb competències en matèria d'assistència sanitària.  
  
2. Els membres seran designats per un període de dos anys, excepte aquells que ho siguen per raó de càrrec.  
3. La comissió estarà integrada per:  
a) La persona designada coordinadora del pla.  
b) Les persones designades per a formar part del grup d'experts per a l'elaboració del pla.  
c) La persona titular de la subdirecció general amb competències en matèria d'atenció primària o persona de la seua subdirecció en qui delegue, amb rang de direcció de servei.  
d) La persona titular de la subdirecció general amb competències en matèria d'atenció hospitalària o persona de la seua subdirecció en qui delegue, amb rang de direcció de servei.  
e) La persona titular de la de la subdirecció general amb competències en matèria de farmàcia i productes sanitaris o persona de la subdirecció en qui delegue, amb rang de direcció de servei.  
f) La persona titular de la subdirecció general amb competències en matèria de promoció de la salut i prevenció o persona de la subdirecció en qui delegue, amb rang de direcció de servei.  
g) Els membres que propose aquesta comissió, i siguen nomenats, per a aquelles situacions que ho requerisquen, en qualitat d'experts.  
4. Cada comité estarà integrat per:  
a) La persona titular de la direcció mèdica del departament de salut.  
  
b) La persona titular de la direcció tècnica d'atenció primària del departament de salut.  
c) La persona titular de la direcció d'infermeria d'atenció primària del departament de salut.  
d) Les persones designades per a formar part de la Unitat del Dolor del departament de salut.  
e) Un professional de farmàcia d'atenció primària.  
f) Els membres que propose aquest comité, i siguen nomenats, per a aquelles situacions que ho requerisquen, en qualitat d'experts.  
5. L'acceptació i participació com a membre dels grups de treball, serà voluntària i no comportarà cap contraprestació.  
  
Quart. Funcionament  
El grup de treball que integra la comissió es reunirà, com a mínim, dues vegades a l'any, i amb caràcter extraordinari a petició de la majoria dels membres, sempre que existisca una causa motivada.  
Els grups de treball que integren els comités es reuniran, com a mínim, una vegada cada tres mesos i amb caràcter extraordinari a petició de la majoria dels membres, sempre que existisca causa motivada.  
La convocatòria i l'ordre del dia de cada reunió, juntament amb la documentació necessària, seran remeses als membres, per la persona que assumisca la coordinació, d'aquests, amb una antelació mínima de quaranta-huit hores, excepte en els casos d'urgència justificada.  
  
  
Cinqué. Funcions  
1. Són funcions del grup de treball que integra la comissió, les següents:  
a) Elaborar el Pla de la Comunitat Valenciana per a l'atenció integral i interdisciplinària a les persones amb dolor.  
b) Impulsar la implementació del pla.  
c) Realitzar el seguiment i l'avaluació del pla, mitjançant l'anàlisi de les memòries anuals dels comités.  
d) Proposar millores per a l'actualització del contingut del Pla sobre la base de les necessitats detectades.  
e) Adaptar el contingut del Pla per a donar compliment als acords aconseguits en l'àmbit del Sistema Nacional de Salut.  
2. Són funcions dels grups de treballs que integren els comités, les següents:  
a) Realitzar la implementació, el seguiment i avaluació del pla, en l'àmbit departamental.  
  
b) Implantar les actualitzacions del Pla en el departament de salut.  
  
c) Establir protocols de coordinació entre els diferents serveis i nivells assistencials en l'atenció a les persones amb dolor.  
d) Elaborar la memòria anual de seguiment i avaluació del Pla per a la seua remissió a la comissió.  
e) Qualsevol altra que els puga encomanar la comissió.  
  
Sisé. Producció d'efectes  
Aquesta resolució serà aplicable en la data de publicació en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat Universal i Salut Pública que s'oposen a aquesta resolució.  
  
València, 1 de desembre de 2022.- El conseller de Sanitat Universal i Salut Pública: Miguel Mínguez Pérez.